Flere grise skal igennem slagterbåndet på Danish Crown i Sæby, derfor søger slagteriet nu flere medarbejdere. Det har vakt glæde ved de ufaglærte i Frederikshavn Kommune, der mandag strømmede til et informationsmøde omkring de 60 nye stillinger, der bliver oprettet. - Vi kigger efter at folk er motiveret i at gå på arbejde og at de vil komme hver dag og de egentlig går ind for at udføre det arbejde der skal udføres, siger Flemming Haubro, driftsleder ved Danish Crown i Sæby. Op i mod 400 har allerede vist interesse for at blive en del af slagterholdet på Danish Crown i Sæby. En af dem der håber på at blive en del af slagterholdet er 32-årige Stephan Jørgensen. Han er kontanthjælpsmodtager og har været ledig i snart 2 år. - Jeg vil rigtig gerne have dette arbejde for mn egen skyld, så jeg føler mig lidt mere menneskelig, i stedet for at man bliver sat i en bås. Så for mig betyder det alt, siger Stephan Jørgensen. Stephan Jørgensen og de andre håbefulde ansøgere får at vide om de har fået et job på Danish Crown d. 14 juli.

Referat:
Danish Crown i Sæby har fået en stor ny ordre, og skal derfor ansætte 60 nye medarbejdere, hvilket glæder de ledige i Frederikshavn Kommune.